**La piaţă**

*Stefan Doroftei Doimaneanu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Aveţi ceva secunde de vânzare ?

Sau ore, sau minute câteva ?

Cumpăr orice, pe gologani câţiva

La litru, kilogram sau la pahare. !

Le cumpăr vrac, pe toate la un loc,

Vreau să-mi repar cu ele viaţa

Şi dacă este foarte plină piaţa

Mai cumpăr şi o ţâră de noroc.

V-a mai rămas măcar o primăvară

În floare îmbrăcată, nevândută,

Am muguri noi pe inima-mi strivită

Si nu aş vrea în geruri să dispară.

Acel din spate, nu-i un colt de rai ?

De ce e aşezat lângă tarabă ?

Îl cumpăr uite-acum degrabă

Să plec cu el in tolbă, la 2 Mai.

Căci mi s-a mai promis cândva o vară

(pentru mai multe anii nu-mi ajung),

Dar nu pot nimănui ca să mă plâng

Să nu primesc cumva în loc, papară.

Toamnă mai am, îmi este de ajuns,

Nu vreau s-o irosesc fără de rost

Şi-aşa am devenit mult mai anost,

Deja frigul în oase mi-a pătruns.

Dar îmi mai trebuie măcar o iarnă,

Cu ce s-o cumpăr de la voi nu ştiu,

Chiar trebuie să trec peste pustiu

Ca peste toţi, uitarea să nu cearnă.

Deci vindeţi sau expuneţi fără rost

Bucăţi din viitorul fără nume,

De ce mai amăgiţi atâta lume

De ce le-aţi scos la frig din adăpost ?

Hai! Vindeţi-mi măcar o clipă

Să-apuc să mai degust ceva iubire,

Să zbor cu ea în vis şi-n amintire

Căci am făcut cu viaţa mea risipă.